**תוכנית השלבים של ישראל**

**שאול אריאלי, הארץ, 31 בינואר , 2020**[**https://www.haaretz.co.il/opinions/.premium-1.8471334**](https://www.haaretz.co.il/opinions/.premium-1.8471334?fbclid=IwAR2sw9ldxCo1P5P53tqlM2ArlCKhlrHAIJBrgnfqFjl1Q074e0cD4l1W-DE)

ההצהרות בדבר הכוונה לספח את בקעת הירדן וההתנחלויות לישראל, שמשמיעים פוליטיקאים מכחול לבן ועד הקצה הימני ביותר של מפת המפלגות בישראל, על רקע "עסקת המאה" של הנשיא דונלד טראמפ, מעיבות כצל כבד על מידת כנותה של ישראל כשהיא מצהירה על רצונה בקץ הסכסוך. הן מעידות כי מי שפוסלים את הפלסטינים מלהיות פרטנר לפתרון שתי המדינות — בטענה שפתרון זה יממש את "תוכנית השלבים" שלהם להקמת פלסטין אחת מהים ועד הנהר, כפי שהכריז נתניהו ב–1993: "מדיניות אש"ף היא תורת השלבים, ומטרתו היא להשמיד את מדינת ישראל ולא להגיע להסדר אִתה" — במומם הם פוסלים.

התנועה הציונית העמידה משחר היווסדה שלוש מטרות לאומיות־אסטרטגיות להקמת מדינה לעם היהודי: משטר דמוקרטי, ובו רוב יהודי, בכל השטח של פלשתינה־א"י המנדטורית. השלוש נחשבו בתחילת הדרך לְמה שהייתי מכנה "האמת לאמיתה" של הציונות — היעד הסופי שיש לחתור ולהגיע אליו. השגתן, כפי שקבע הרצל, תהיה פרי של שני תנאים: עלייה יהודית המונית, שתכריע את הרוב הערבי המוחלט (90% מהאוכלוסייה ב–1922) שחי בארץ וייהפך למיעוט שווה זכויות, ותמיכה בינלאומית, כפי שהתממשה לאחר מותו, על ידי הצהרת בלפור ב–1917 ואישור כתב המנדט בחבר הלאומים ב–1922.

חזון זה של "האמת לאמיתה" נאלץ להתמודד מראשיתו ועד היום עם המציאות הדמוגרפית והמדינית בארץ. זו אילצה את התנועה הציונית לקבוע את סדר העדיפויות של שלוש המטרות הנ"ל, והולידה את מה שהייתי מכנה "האמת בשעתה" — היעד הזמני, המשרת לעת עתה רק חלק מהמטרות, אך בעת השתנוּת הנסיבות ישאיר פתח להשגת היעד הסופי. האמת בשעתה הכריעה לראשונה את האמת לאמיתה בפרסום הספר הלבן הראשון של צ'רצ'יל, ואישור כתב המנדט ב–1922. ההסתדרות הציונית נאלצה להכריע אז בין תביעתה להכליל בפלשתינה־א"י המנדטורית חלק מעבר הירדן המזרחי (כ–20% מממלכת ירדן של היום), לבין האיום הבריטי כי יבוטל סעיף 4 בכתב המנדט — הקובע שהסוכנות היהודית היא נציגת היישוב העברי — דבר שהיה מאפשר לתושבי הארץ הערבים לתבוע הקמת ממשלה ילידית. ההסתדרות הכריעה לטובת סעיף 4, ועבר הירדן המזרחי יצא מסל תביעותיה הטריטוריאליות.

ועדת פיל ב–1937 היתה תחנה אחרת, שבה האמת בשעתה גברה על האמת שלאמיתה והכריחה את התנועה הציונית לקבוע את עמדתה הרשמית בנוגע לחלוקת הארץ, ואת סדר העדיפויות של שלוש המטרות. הצורך הנואש להקים ישות מדינית עצמאית, שתוכל לקלוט את יהודי אירופה בעקבות האיום של עליית הנאצים בגרמניה, הכריע את חלום ארץ ישראל השלמה. מרדכי נמיר היטיב להסביר את הסיבות הדמוגרפיות והמדיניות לכך בוועידת מפא"י ב–1936: "צמצום בשטח — זהו המחיר אשר עלינו לשלם בעד איחורו הפטאלי של העם העברי בבניין הארץ, ובעד גידולה המהיר של התנועה הערבית"; וכעבור שנה הוסיף על כך דוד בן גוריון, במכתבו לבנו עמוס: "מה שאנו רוצים הוא לא שהארץ תהיה שלמה ואחידה, אלא שהארץ השלמה והאחידה תהיה יהודית. אין לי כל סיפוק מארץ־ישראל שלמה — כשהיא ערבית". אך גם נמיר וגם בן גוריון ראו בהכרעה זו הכרעה זמנית, וגיבשו את תוכנית השלבים הציונית להשגת האמת לאמיתה. נמיר הוסיף שם: "הדורות הבאים... ימצאו את הדרך לתיקון המעוות", ובן גוריון כתב במכתבו: "מדינה יהודית חלקית אינה סוף, אלא התחלה... הקמת מדינה — אפילו חלקית — היא תגבורת כוח מקסימלית בתקופה זו, והיא תשמש מנוף רב כוח במאמצינו ההיסטוריים לגאול את הארץ בשלמותה". הסירוב הערבי לתוכנית פיל חסך מהיישוב העברי את הצורך להוכיח זאת.

ב–1947 שוב הכריעו הנסיבות ההיסטוריות את האמת לאמיתה. החשש של בן גוריון מפני החזרת כתב המנדט מבריטניה לאו"ם, ומניעת עלייתם של מאות אלפי ניצולי שואה לארץ, הניע אותו להציג בפברואר 1947 לשר החוץ הבריטי, ארנסט בווין, את עמדת התנועה הציונית, בהיותו יו"ר הסוכנות היהודית וההסתדרות הציונית: "הסידור המיידי האפשרי היחיד [בארץ ישראל, ש.א.], שיש בו יסוד של סוֹפיוּת, הוא הקמת שתי מדינות, אחת יהודית ואחת ערבית". זו היתה העמדה הרשמית והמחייבת של היישוב העברי בבחינת "האמת בשעתה", אך בה בעת בתוך הבית פנימה השמיע ותיכנן בן גוריון את השגת "האמת לאמיתה". ב–22 במאי 1947, באסיפת הנבחרים בירושלים, שאל בן גוריון רטורית: "היש בתוכנו מישהו החולק על כך שהכוונה המקורית של הצהרת בלפור והמנדט... היתה להקים בסופו של דבר מדינה יהודית בכל ארץ ישראל?". וב–17 בספטמבר 1947, בישיבת מפא"י, הכריז בן גוריון כי יש "להקים מדינה יהודית בחלק שיש בו רוב יהודי... ובחלק השני לחכות עד שיתפתח ויקום רוב יהודי".

ואכן, בשל סירוב הערבים להצעת החלוקה ויציאתם למלחמה כדי לבטלה, השתנו הנסיבות באופן שאיפשר לישראל, שאך נולדה, להוסיף ל–55% שהוקצו לה בתוכנית החלוקה עוד 23% מהשטח של ארץ ישראל. אך גם בסוף המלחמה חזרה והשתלטה האמת בשעתה. בן גוריון העדיף שלא לכבוש את כל שטח א"י, ונימק זאת בנאומו בכנסת באפריל 1949 באומרו ש"מדינה יהודית בכל הארץ יכולה להיות רק בדיקטטורה של המיעוט... מדינה יהודית, במציאות הקיימת, אפילו רק במערבה של ארץ ישראל, בלי דיר יאסין [סמל לטבח ולגירוש, ש.א.], היא בלתי אפשרית, אם תהיה דמוקרטית, כי מספר הערבים במערב ארץ ישראל הוא יותר ממספר היהודים".

הזדמנות למימוש האמת לאמיתה באה בעקבות כיבוש ארץ ישראל כולה במלחמת ששת הימים, וזאת אף על פי שבעקבות מלחמת קדש הומרו השאיפות הטריטוריאליות של בן גוריון בניסיון להפוך את קווי שביתת הנשק לגבול בינלאומי של ישראל. בריאיון ל"הארץ" ב–2 באוקטובר 1959 אמר בן גוריון: "מי שסבור שכיום אפשר לפתור בכוח צבאי בלבד שאלות היסטוריות בין עמים, אינו יודע באיזה עולם אנו חיים, כל שאלה מקומית נעשית כיום לבינלאומית, ומשום כך יחסינו עם עמי העולם אינם פחות חשובים מאשר כוחנו הצבאי, שעלינו להוסיף לטפחו, כדי להרתיע התקפות וכדי לנצח אם ניאלץ להילחם".

המציאות הדמוגרפית, שבה היה רוב ערבי בארץ ישראל, שבה והכריעה את החזון הציוני המלא בדבר א"י השלמה. ישראל נמנעה מלספח את השטחים. החתימה על הסכם אוסלו נתפשה בכל הצדדים — ישראלים, פלסטינים ואומות העולם — כאומרת שהאמת בשעתה נהפכה לאמת לאמיתה, בשל רצון ישראלי כן הן למדינה דמוקרטית בעלת רוב יהודי והן לסיום הסכסוך ולקץ התביעות. אש"ף מצדו הכריז ב–1988 שהוא מוותר על חלום פלסטין האחת, בתמורה למדינה ב–22% משטח פלשתינה. ישראל העבירה לידי הרשות הפלסטינית את האחריות ל–40% משטח הגדה המערבית ול–90% מהאוכלוסייה הפלסטינית בה, בתור שלב ראשון בדרך למימוש פתרון שתי המדינות. גם בנימין נתניהו נאלץ להתיישר לזמן מה, בשל כוחם המחייב של הסכמים בינלאומיים שהולידה האמת בשעתה, ולהעביר את חברון לרשות הפלסטינית (ב–1997), וכן שטחים אחרים במסגרת "הסכם וואי" (ב–1998).

ב–2005 נפרדה ישראל מרצועת עזה, שכל ממשלות ישראל עד 1993 ביקשו לספח, מהסיבה שציין אריאל שרון כבר בישיבת סיעת הליכוד ב–26.5.2003: "להחזיק 3.5 מיליון פלסטינים תחת כיבוש זה דבר גרוע גם לישראל, גם לפלסטינים, גם לכלכלת ישראל... היום יש 1.8 מיליון פלסטינים שארגונים בינלאומיים מכלכלים אותם. אתם רוצים לקחת את זה על עצמכם? ניקח את הרפואה? את הבריאות? את החינוך? את הסטודנטים? בואו נטפל בסטודנטים שלנו... אתם רוצים להישאר תמיד בג'נין, בשכם, ברמאללה ובבית לחם? אני לא חושב שהדבר הזה נכון". עוד אמר שרון בעניין ההתנתקות מעזה: "האמנתי וקיוויתי שנוכל להיאחז לעד... אך המציאות המשתנה בארץ, באזור ובעולם חייבה אותי להערכה אחרת ולשינויי עמדות".

נתניהו, שנבחר שוב לראשות הממשלה ב–2009, בלם כל ניסיון כן לחדש את המשא ומתן עם הפלסטינים, ועודד פיצול בקרבם. בחירתו של טראמפ ב–2016 יצרה מבחינתו ומבחינת נפתלי בנט וחבריהם הזדמנות להחזיר את האמת לאמיתה הישנה: "החלום הוא שיהודה ושומרון יהיו חלק מארץ ישראל הריבונית", הכריז בנט ב–2016, ודרש לספח תחילה את שטחי C.

מאחר שמאז 1937 לא השתנו תנאי היסוד בארץ — המשך התביעה הלאומית הפלסטינית למדינה המוכרת בקהילה הבינלאומית, וקיומו של רוב ערבי (בלי הפליטים) בין הים לירדן — ההכרעה הנוכחית לספח את בקעת הירדן וההתנחלויות, בסיפוח חד־צדדי או בסיפוח בחסות ממשלת ארה"ב, שונה מכל ההכרעות הקודמות של ההנהגה הציונית בתולדות הסכסוך, בארבעה היבטים: ראשית, לא מדובר הפעם באיום על הקמת המדינה, או באיום על ביטחונה ועל משטרה הדמוקרטי של ישראל, אלא מדובר רק במימוש החלום המשיחי־לאומני ליצירת "אתחלתא דגאולה" של חסידי הרב קוק ו"חמוריהם", המחייב "הורשת [ריקון, ש.א.] הארץ מיושביה". שנית, ההכרעה הנדרשת איננה פרי הצעה של הקהילה הבינלאומית, ואיננה מקבלת את תמיכתה (שלא כמסקנות ועדת פיל והחלטות האו"ם 181, 242, 338), אלא היא פרי יוזמה חד־צדדית של ממשלת ישראל, המבקשת לנצל את תמיכת טראמפ אל מול חולשת הפלסטינים, העולם הערבי, האיחוד האירופי והאו"ם. שלישית, הסיפוח יפר את כל ההחלטות הבינלאומיות בעניין הסכסוך, את מגילת האו"ם ואת ההסכמים שעליהם חתמה ישראל עם מצרים, עם ירדן ועם אש"ף, והתחייבה לכבדם. הוא יחסל כל סיכוי שהפלסטינים יסתכנו בעתיד בעניין כלשהו (כמו פירוז), יעמיד על הרגליים האחוריות את ירדן ואת מצרים, וייתן תחמושת נצחית בידי איראן וגרורותיה להצדקת חיסולה של המדינה, שמבקשת כל הזמן להתפשט עוד. וחשוב מכל, הכרעה כזאת תעניק בפעם הראשונה עדיפות לארץ ישראל השלמה על קיום דמוקרטיה ורוב יהודי במדינת ישראל. ביטא זאת שלדון אדלסון, פטרונו של נתניהו, בדבריו: "לא נורא אם ישראל לא תהיה דמוקרטיה, זה לא כתוב בתנ"ך". לתוכנית שפירסם ממשל טראמפ השבוע לא יימצא שום פרטנר פלסטיני או ערבי בעל חשיבות. סירוב טבעי זה בצד הפלסטיני, על רקע אימוץ התוכנית בישראל, ייתפש כמתן לגיטימציה למהלכי סיפוח עמוקים, שיהיו למעשה מימוש תוכנית השלבים של ישראל.